ΑΡΙΘΜΟΣ 2

 **ΑΝΩΤΑΤΟ ΣΥΜΒΟΥΛΙΟ ΕΠΙΛΟΓΗΣ ΠΡΟΣΩΠΙΚΟΥ**

 **ΕΛΑΣΣΩΝ ΟΛΟΜΕΛΕΙΑ**

Συγκροτήθηκε από τους Διονύσιο Λασκαράτο, Προεδρεύοντα, Αντιπρόεδρο του Α.Σ.Ε.Π., Ηλία Νικολόπουλο, Αντιπρόεδρο του Α.Σ.Ε.Π, Αθανάσιο Παπαϊωάννου, Αντιπρόεδρο του Α.Σ.Ε.Π και τους Προέδρους των Τμημάτων Χαρίλαο Κλουκίνα, Μαρία Θεοδωράκη – Ρεντούμη, Δημητρούλα Μαυρομμάτη, Ηλία Ψώνη και Στέλλα Μαργιέλλου, Συμβούλους του Α.Σ.Ε.Π.

Συνήλθε σε συνεδρίαση στο κατάστημα του Α.Σ.Ε.Π. στις 26/2/2019, κατά την οποία χρέη Γραμματέως εξετέλεσε η Λαμπρινή Φώτη, υπάλληλος του Α.Σ.Ε.Π., με βαθμό Α΄.

Αντικείμενο της συνεδριάσεως ήταν η εξέταση του από 19/2/2019 ενημερωτικού σημειώματος της Διεύθυνσης Προκηρύξεων, το οποίο παραπέμπεται με το από 19/2/2019 έγγραφο του Προέδρου του ΑΣΕΠ, προκειμένου η Ελάσσονα Ολομέλεια να εξετάσει θέματα αναμόρφωσης του περιεχομένου των προκηρύξεων κατά το αρθρ. 18 του ν. 2190/1994 σύμφωνα με το ν. 4590/2019 (άρθρα 8, 62 και 64).

Νομίμως εισάγεται ενώπιον της Ελάσσονος Ολομέλειας η κρινόμενη υπόθεση σύμφωνα με την διάταξη του άρθρου 17 παρ. 3 περιπτ. α΄ του Κανονισμού Λειτουργίας του Α.Σ.Ε.Π. (Φ.Ε.Κ. 997/18.07.2013 τ.Β’), που ορίζει ενδεικτικά τις αρμοδιότητες αυτής, μεταξύ των οποίων αναφέρεται ο έλεγχος οποιασδήποτε προκήρυξης πριν από τη δημοσίευσή της.

Ο Πρόεδρος ενημέρωσε ότι κοινοποιήθηκε προς όλα τα μέλη της Ελάσσονος Ολομέλειας το σημείωμα της Διεύθυνσης Προκηρύξεων και το έγγραφο του Προέδρου του Α.Σ.Ε.Π., χωρίς να οριστεί εισηγητής προκειμένου τα μέλη να εκφέρουν την άποψή τους σε ζητήματα που προέκυψαν από την ψήφιση του νέου ν. 4590/2019 σχετικά με τη διαδικασία των προσλήψεων και τις ενδεχόμενες τροποποιήσεις στο σώμα των προκηρύξεων.

**Νομικό Πλαίσιο**

Στη διάταξη των άρθρων του ν. 4590/2019 ορίζονται τα εξής:

**Άρθρο 8** «Δικαιολογητικά διαδικασιών πλήρωσης θέσεων προσωπικού µε σειρά προτεραιότητας

1. Σε κάθε διαδικασία πλήρωσης θέσεων προσωπικού µε σειρά προτεραιότητας σε φορείς της παρ. 1 του άρθρου 14 του ν. 2190/1994, η οποία διενεργείται από το Α.Σ.Ε.Π., η αίτηση συµµετοχής του υποψηφίου επέχει θέση υπεύθυνης δήλωσης, χωρίς να απαιτείται η υποβολή δικαιολογητικών για τα στοιχεία που αναφέρονται σε αυτήν. Με αιτιολογηµένη απόφαση της Μείζονος Ολοµέλειας του Α.Σ.Ε.Π. µπορεί να προβλέπονται εξαιρέσεις για συγκεκριµένες διαδικασίες πλήρωσης θέσεων.

2. Με την επιφύλαξη του δευτέρου εδαφίου της παρ. 1, η κατάταξη των υποψηφίων στους πίνακες προτεραιότητας γίνεται βάσει των στοιχείων που δηλώνουν στην αίτησή τους. Οι υποψήφιοι που αντιστοιχούν σε αριθµό διπλάσιο του συνόλου των θέσεων που προκηρύσσονται, καλούνται να υποβάλουν τα απαιτούµενα δικαιολογητικά µέσα σε προθεσµία δέκα (10) εργάσιµων ηµερών, που ορίζεται από το Α.Σ.Ε.Π., πριν από την ανάρτηση των προσωρινών αποτελεσµάτων. Σε περίπτωση που, κατόπιν του ελέγχου των δικαιολογητικών, ο αριθµός των υποψηφίων που πρόκειται να συµπεριληφθούν στους προσωρινούς πίνακες δεν επαρκεί για την κάλυψη των προκηρυσσόµενων θέσεων, η ανωτέρω διαδικασία επαναλαµβάνεται για τους επόµενους κατά σειρά υποψηφίους και ο αριθµός των υποψηφίων που καλούνται να υποβάλουν δικαιολογητικά, εντός της προθεσµίας των προηγούµενων εδαφίων, προσδιορίζεται από το Α.Σ.Ε.Π..

3. Υποψήφιος που δεν αποδεικνύει τα κριτήρια ή τις ιδιότητες που επικαλείται στην αίτησή του και τα οποία εξετάσθηκαν για την κατάταξή του στους οικείους πίνακες, διαγράφεται από αυτούς.

4. Το τρίτο, τέταρτο και πέµπτο εδάφιο της παρ. 1 του άρθρου 18 του ν. 2190/1994 καταργούνται».

**Άρθρο 62** «Τα άτομα με κώφωση ή βαρηκοΐα με ποσοστό αναπηρίας 50% τουλάχιστον, τα οποία κατέχουν τη Βεβαίωση Επάρκειας της Ελληνικής Νοηματικής Γλώσσας της παρ. 3 του άρθρου 7 του ν. 3699/2008 (Α’ 199), διορίζονται ή προσλαμβάνονται στις προκηρυσσόμενες θέσεις της περίπτωσης γ’ της παρ. 6 του άρθρου 14 του ν. 2190/1994 (Α’ 28), χωρίς να απαιτείται η απόδειξη γνώσης ξένης γλώσσας, εκτός εάν η γνώση ξένης γλώσσας καθορίζεται ως απαιτούμενο τυπικό προσόν για την οικεία θέση από τον οργανισμό του φορέα».

**Άρθρο 64 «**Όπου στις διατάξεις του ν. 2190/1994 (Α΄ 28) αναφέρεται η ιδιότητα τρίτεκνου γονέα και η ιδιότητα τέκνου τρίτεκνης οικογένειας ισχύουν οι ακόλουθοι ορισµοί: α) Ως τρίτεκνος γονέας νοείται ο γονέας που έχει τη γονική µέριµνα και επιµέλεια τριών παιδιών από τον ίδιο ή διαφορετικούς γάµους ή νοµίµως αναγνωρισθέντων ή υιοθετηµένων ή εκτός γάµου γεννηθέντων, τα οποία είναι άγαµα και δεν έχουν συµπληρώσει το εικοστό πέµπτο (25ο) έτος της ηλικίας τους ή φοιτούν σε ανώτατα εκπαιδευτικά ιδρύµατα και σε αναγνωρισµένα ως οµοταγή εκπαιδευτικά ιδρύµατα της αλλοδαπής ή εκπληρώνουν τις στρατιωτικές τους υποχρεώσεις και δεν έχουν συµπληρώσει το τριακοστό (30ό) έτος της ηλικίας τους. Στα τέκνα αυτά συνυπολογίζονται και όσα έχουν οποιαδήποτε αναπηρία σε ποσοστό εξήντα επτά τοις εκατό (67%) και άνω, ισοβίως, ανεξαρτήτως ηλικίας. β) Ως τέκνο τρίτεκνης οικογένειας νοείται το τέκνο τρίτεκνου γονέα, το οποίο πληροί τα ηλικιακά όρια του προηγούµενου εδαφίου, ανεξαρτήτως ηλικίας και οικογενειακής κατάστασης των λοιπών τέκνων».

Κατά τη συνεδρίαση της Επιτροπής των Προκηρύξεων τέθηκαν προς διευκρίνιση τα ακόλουθα ζητήματα ως προς το άρθρο 8:

1. Σε ποιες περιπτώσεις και με ποια κριτήρια θα εισάγονται στην Ολομέλεια αιτήματα φορέων, ώστε η Ολοµέλεια του Α.Σ.Ε.Π. με αιτιολογηµένη απόφασή της να προβλέπει εξαιρέσεις για συγκεκριµένες διαδικασίες πλήρωσης θέσεων.
2. Ποιο είναι το πλαίσιο εφαρμογής της παρ. 3 του άρθρου 8 «υποψήφιος που δεν αποδεικνύει τα κριτήρια ή τις ιδιότητες που επικαλείται στην αίτησή του και τα οποία εξετάσθηκαν για την κατάταξή του στους οικείους πίνακες, διαγράφεται από αυτούς;
3. Σχετικά με την παρ. 2 του άρθρου 8 «οι υποψήφιοι που αντιστοιχούν σε αριθμό διπλάσιο του συνόλου των θέσεων που προκηρύσσονται, καλούνται να υποβάλλουν τα απαιτούμενα δικαιολογητικά μέσα σε προθεσμία δέκα (10) εργάσιμων ημερών που ορίζεται από το Α.Σ.Ε.Π.» να δύναται να κληθούν αρχικά και περισσότεροι του διπλάσιου αριθμού εφόσον αυτό κρίνεται απαραίτητο θέτοντας αποκλειστικές προθεσμίες έστω και πέραν των δέκα (10) εργάσιμων ημερών, με ακριβή περιγραφή της διαδικασίας κλήσης αυτών στην προκήρυξη.

Ο Πρόεδρος έδωσε το λόγο σε όλα τα μέλη της Ολομέλειας που ανέπτυξαν τις θέσεις τους επί των ως άνω ερωτημάτων και μετά από διαλογική συζήτηση και ανταλλαγή απόψεων αποφάσισαν τα εξής:

Ως προς το 1ο ζήτημα της υποβολής συγχρόνως με την αίτηση συμμετοχής του υποψηφίου και των δικαιολογητικών μετά από αιτιολογημένη απόφαση της Ολομέλειας του ΑΣΕΠ (παρ. 1 του άρθρ. 8 του ν. 4590/2019), τα μέλη της Ελάσσονος Ολομέλειας ομόφωνα αποφάσισαν ότι δεν είναι σκόπιμο να εισηγηθεί στην Μείζονα Ολομέλεια κριτήρια με βάση τα οποία θα εξαιρούνται προκηρύξεις από τη νέα διαδικασία και ότι η Μείζονα Ολομέλεια πρέπει να αποφασίζει κατά περίπτωση.

Σχετικά με το 2ο θέμα της κλήσης αριθμού υποψηφίων μεγαλύτερου του διπλάσιου του συνόλου των προκηρυσσόμενων θέσεων (παρ. 2 του άρθρ. 8 του ιδίου νόμου) τα μέλη ομόφωνα επίσης έκριναν ότι για την αποφυγή καθυστέρησης της διαδικασίας του ελέγχου των πινάκων των προκηρύξεων, το ΑΣΕΠ διατηρεί το δικαίωμα να καλέσει μεγαλύτερο του διπλάσιου αριθμού υποψηφίων προκειμένου να υποβάλουν τα απαιτούμενα δικαιολογητικά πριν από την ανάρτηση των προσωρινών αποτελεσμάτων.

Τέλος, σχετικά με το 3ο ερώτημα - θέμα της διαγραφής του υποψηφίου που δεν αποδεικνύει τα κριτήρια ή τις ιδιότητες που επικαλείται στην αίτησή του (παρ. 3 του άρθρου 8 του ν. 4590/2019) αναπτύχθηκαν οι κατωτέρω απόψεις δύο μελών της Ολομέλειας:

1. Ο Αντιπρόεδρος του ΑΣΕΠ κ. Αθανάσιος Παπαϊωάννου θεωρεί ότι η διατύπωση της παρ. 3, άρθρο 8, του ν. 4590/2019, θα οδηγούσε σε εξαιρετικά ανεπιεική για τους υποψηφίους αποτελέσματα εάν εφαρμοζόταν κατά γράμμα. Από την άλλη, μια ερμηνεία που θα δεχόταν ότι ένας υποψήφιος απλώς δεν μοριοδοτείται μόνο για τις μονάδες των κριτηρίων ή ιδιότητες που δεν αποδεικνύει, θα στερούσε από τη νέα αυτή διάταξη κάθε νόημα αφού η συνέπεια της απώλειας των μορίων είναι αυτονόητη και προκύπτει ήδη από το προϋπάρχον θεσμικό πλαίσιο. Έτσι, δεν θα εξυπηρετείτο ο πρόδηλος σκοπός του νομοθέτη που είναι να αποτρέψει τους υποψηφίους από το να δηλώνουν ιδιότητες και κριτήρια που δεν έχουν βασιζόμενοι στο ότι με τη νέα διαδικασία δεν καλούνται να υποβάλουν προκαταβολικά τα απαραίτητα δικαιολογητικά.

 Η ενδεδειγμένη ερμηνεία που αφενός θα τηρούσε την αρχή της αναλογικότητας και αφετέρου θα έδινε πρακτική σημασία στη μεταβολή που επέφερε ο νομοθέτης, είναι η εξής:

 Η διαγραφή από τους οικείους πίνακες θα επέρχεται σε περίπτωση που ο υποψήφιος δηλώνει κριτήρια ή ιδιότητες χωρίς να προσκομίσει κανένα απολύτως σχετικό δικαιολογητικό για το συγκεκριμένο κριτήριο ή ιδιότητα. Αντίθετα σε περίπτωση που ο υποψήφιος προσκομίσει μεν κάποιο ή κάποια σχετικά δικαιολογητικά αλλά αυτά δεν αποδεικνύουν με τον προβλεπόμενο από τη νομοθεσία και τη νομολογία του ΑΣΕΠ τρόπο (πχ ξενόγλωσσοι τίτλοι σπουδών χωρίς μετάφραση, πιστοποιητικό εντοπιότητας αντί για βεβαίωση μόνιμης κατοικίας του δημάρχου του οικείου δήμου, πιστοποιητικό πολυτεκνίας από την Ανώτατη Συνομοσπονδία Πολυτέκνων Ελλάδος που δεν συνοδεύεται από το Πιστοποιητικό οικογενειακής κατάστασης του οικείου Δήμου ή κοινότητας στα δημοτολόγια των οποίων είναι εγγεγραμμένοι ή βεβαίωση οικογενειακής κατάστασης που χορηγείται από τα ΚΕΠ), ο υποψήφιος, βεβαίως, δεν θα μπορεί να μοριοδοτείται σε σχέση με το συγκεκριμένο προσόν ή κριτήριο ή ιδιότητα, αλλά και δεν θα στερείται τη δυνατότητα να μετάσχει στη διαδικασία με τα λοιπά προσόντα ή κριτήρια ή ιδιότητες που κατέχει. Σε περίπτωση δε που το προσκομιζόμενο ή προσκομιζόμενα δικαιολογητικά αποδεικνύουν εν μέρει μόνο το επικαλούμενο κριτήριο ή ιδιότητα (π.χ. ο προσκομιζόμενος βαθμός πτυχίου είναι 6,3 αντί του δηλωθέντος 7,3 ή οι μήνες υπηρεσίας είναι 36 αντί των δηλωθέντων 48) ο υποψήφιος θα μοριοδοτείται κατά το αποδεικνυόμενο μέτρο.

Συνοψίζοντας, η εφαρμογή της νέας διάταξης θα επιφέρει το ακραίο μέτρο της πλήρους διαγραφής του υποψηφίου από τους πίνακες διοριστέων και επιλαχόντων μόνο στην περίπτωση που υποψήφιος έχει δηλώσει κριτήριο για το οποίο δεν προσκομίζει κανένα απολύτως δικαιολογητικό.

1. Ο Πρόεδρος Τμήματος κ. Ηλίας Ψώνης θεωρεί ότι η παρ. 3 του άρθρου 8 του ν. 4590/2019 ερμηνευόμενη σε συνδυασμό με τις διατάξεις τους παρ. 2 του άρθρου 18 του ν. 2190/1994 καθώς και με τις οικείες διατάξεις που επιτρέπουν σε ορισμένες κατηγορίες υποψηφίων που αποδεικνύουν τις προβλεπόμενες από τις διατάξεις αυτές ιδιότητες (πολύτεκνος, τρίτεκνος, ΑΜΕΑ), να κατάσσονται σε ειδικούς πίνακες, σύμφωνα με το προβλεπόμενο από το νόμο ποσοστό, έχει την έννοια ότι όσοι εκ των υποψηφίων δεν αποδεικνύουν προσηκόντως τις ιδιότητες που επικαλούνται, στην ηλεκτρονικώς υποβληθείσα αίτησή τους διαγράφονται μόνο από τους συγκεκριμένους πίνακες. Περαιτέρω οι λοιποί υποψήφιοι που δεν αποδεικνύουν κάποια από τα μοριοδοτούμενα προσόντα (κριτήρια) θα πρέπει να διακρίνουμε, εάν τα κριτήρια αυτά είναι, σύμφωνα με την προκήρυξη, εκτός από βαθμολογούμενα και τυπικά προσόντα, για την συμμετοχή των στη διαγωνιστική διαδικασία. Σε περίπτωση που είναι τυπικά προσόντα και ο υποψήφιος δεν τα αποδεικνύει διαγράφεται και περιλαμβάνεται στον πίνακα αποκλειομένων. Εάν, όμως, το βαθμολογούμενο κριτήριο δεν είναι και τυπικό προσόν τότε βαθμολογείται κατά το μέρος που αποδεικνύεται και δεν βαθμολογείται το μέρος ή το σύνολο του κριτηρίου που δεν αποδεικνύεται. Σε καμία δε περίπτωση κατά την αληθή έννοια των ως άνω διατάξεων η μη απόδειξη ενός κριτηρίου που δεν θεωρείται τυπικό προσόν, μπορεί να οδηγήσει σε διαγραφή του υποψηφίου και να συμπεριληφθεί στον πίνακα των απορριπτέων. Κάτι τέτοιο υπερβαίνει τον σκοπό του ν. 2190/1994 και έρχεται σε αντίθεση με την συνταγματικώς κατοχυρωμένη αρχή της αξιοκρατίας.

Τα μέλη της Ολομέλειας έλαβαν εκ νέου το λόγο και τοποθετήθηκαν επί των ως άνω δύο γνωμών και μετά από διαλογική συζήτηση κατέληξαν ομόφωνα στα ακόλουθα:

α) Υποψήφιος που δηλώνει ιδιότητα (π.χ. πολύτεκνος, τέκνο τρίτεκνης οικογένειας κλπ.) και δεν αποδεικνύει την εν λόγω ιδιότητα διαγράφεται από τον αντίστοιχο πίνακα και όχι από το γενικό.

β) υποψήφιος που δεν προσκομίζει κανένα δικαιολογητικό για την απόδειξη συγκεκριμένου (απαραίτητου) τυπικού προσόντος διαγράφεται από τον πίνακα προσληπτέων και επιλαχόντων,

γ) υποψήφιος που αποδεικνύει εν μέρει μόνο μοριοδοτούμενο κριτήριο, μοριοδοτείται κατά το αποδεικνυόμενο μέρος.

Αντίθετα, σχετικά με το ζήτημα που ο υποψήφιος δεν προσκομίζει κανένα δικαιολογητικό για να αποδείξει μοριοδοτούμενο κριτήριο το οποίο δήλωσε με την αίτηση συμμετοχής ότι κατέχει, η Ελάσσονα Ολομέλεια, μετά τη διεξαγωγή ψηφοφορίας δέχτηκε κατά πλειοψηφία, αποτελούμενη από πέντε (5) μέλη ήτοι του Προέδρου Διονύσιου Λασκαράτου, Αθανάσιου Παπαϊωάννου Αντιπρόεδρου και τους Προέδρους των Τμημάτων Χαρίλαο Κλουκίνα, Μαρία Θεοδωράκη-Ρεντούμη και Στέλλα Μαργέλλου Συμβούλους, ότι ο εν λόγω υποψήφιος διαγράφεται από τον πίνακα προσληπτέων και επιλαχόντων. Μειοψήφησαν τρία (3) μέλη οι Ηλίας Νικολόπουλος Αντιπρόεδρος και οι Πρόεδροι των Τμημάτων Δημητρούλα Μαυρομμάτη, και Ηλίας Ψώνης, Σύμβουλοι, οι οποίοι είχαν τη γνώμη ότι ο υποψήφιος συμμετέχει στη διαδικασία διορισμού (πρόσληψης), απλώς δεν μοριοδοτείται για το συγκεκριμένο κριτήριο, το οποίο δεν θεωρείται τυπικό προσόν.

**Για τους λόγους αυτούς**

Η Ελάσσονα Ολομέλεια αποφάσισε κατά τα αναφερόμενα στο σκεπτικό.

**Ο Πρόεδρος Η Γραμματέας**